Мы махуэхэм
Мэлыжьыхьым и 5, махуэку
Къалмыкъ Республикэм и Конституцэм и махуэщ
Корее Ипщэм щагъэлъапIэ жыгхэр хэсэным и махуэр
Къэзахъстаным Iэпхъуэшапхъуэ Iуэхухэр зи нэIэ щIэт и полицэм и махуэщ
1241 гъэм Невский Александр и дзэм Чудскэ гуэлым и деж нэмыцэдзэр щызэтрикъутащ.
1905 гъэм Курп Ищхъэрэ къуажэм и мэкъумэшыщIэхэм зыкъаIэтащ.
1941 гъэм фашист Германиемрэ Италиемрэ я дзэхэр Югославиемрэ Алыджымрэ ятеуащ.
1942 гъэм Гитлер Адольф унафэ ищIащ и дзэхэм я къару нэхъыщхьэхэр Кавказым и щIыдагъэр зыIэрагъэхьэным хузэщIагъэуIуэу абыкIэ къаунэтIыну.
1943 гъэм ВКП(б)-м и Къэбэрдей-Балъкъэр обкомым и бюром унафэ къищтащ Бахъсэн ГЭС-р зэфIэгъэувэжыным теухуауэ.
1943 гъэм Налшык дагъэ щыщIахуу дэт завод №1-р зэфIагъэувэжащ.
1955 гъэм Инджылызым и премьер-министр къулы-
къум текIащ Черчилль Уинстон. Ар илъэс 50-м щIигъукIэ политикэм хэтат.
1977 гъэм СССР-м къыщIэгъэкIын щыщIадзащ ВАЗ-2121 автомобилыр — «Нива» зыфIащар.
1992 гъэм Босниемрэ Герцеговинэмрэ къэралым унафэ къищтащ Югославием къызэрыхэкIым теухуауэ.
1993 гъэм УФ-м и Правительствэм и унафэкIэ къызэрагъэпэщащ «Лукойл» щIыдагъэ компаниер.
Австрием щыщ дирижёр цIэрыIуэ Герберт фон Караян къызэралъхурэ илъэси 110-рэ ирокъу.
Совет актрисэ, УФ-м щIыхь зиIэ и артисткэ Кустинская Наталье къызэралъхурэ илъэс 80 ирокъу.
БзэщIэныгъэлI, филологие щIэныгъэхэм я доктор, профессор, ЩIДАА-м и академик ПIаз Сергей и ныбжьыр илъэс 62-рэ ирокъу.
Къалмыкъ Республикэм и унафэщIу щыта, Дунейпсо шахмат федерацэм и президент Илюмжинов Кирсан и ныбжьыр илъэс 56-рэ ирокъу.
Урысей спортсменкэ, дуней псом боксымкIэ и чемпионкэ Рогозинэ Наталье и ныбжьыр илъэс 42-рэ ирокъу.
Урысей биатлонист цIэрыIуэ, дунейми Олимп джэгухэми я чемпион Волков Алексей и ныбжьыр илъэс 30 ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градуси 8 — 14, жэщым градуси 4 — 6 щыхъунущ.
Мэлыжьыхьым и 6, мэрем
Зыужьыныгъэмрэ мамырыгъэмрэ яхуэлажьэ спортым и дунейпсо махуэщ. ООН-м и Ассамблее Нэхъыщхьэм 2013 гъэм шыщхьэуIум и 23-м унафэ къищтащ илъэс къэс а махуэр мэлыжьыхьым и 6-м къэралхэм зэдагъэлъэпIэным теухуауэ.
СтIолыщхьэ теннисым и дунейпсо махуэщ
УФ-м и МВД-м и следственнэ органхэм я лэжьакIуэхэм я махуэщ
Къыргъызым щагъэлъапIэ физкультурэмрэ спортымрэ я лэжьакIуэхэм я махуэр
248 гъэм римдэсхэм Iэтауэ ягъэлъэпIауэ щытащ я къалэр илъэс мин зэрырикъур. Тхыдэджхэм къагурыIуэркъым а махуэм икIи а илъэсым ар щIагъэлъэпIар, сыту жыпIэмэ, Урымым и тхыдэм и пэжыпIэр нэсу зыщIэу къалъытэ Варрон Марк зэрыжиIамкIэ, Рим къалэм и лъабжьэр Ромул щигъэтIылъар 753 гъэм и мэлыжьыхьым и 21-рщ.
1814 гъэм Наполеон Франджым и пащтыхь къулыкъум текIыну къытрагъэхьэри, апхуэдэ лъэбакъуэ япэу ирагъэчауэ щытащ франджыдзэм и маршалхэу Мортьерэ де Мармонрэ.
1896 гъэм Афинхэм (Алыдж) къыщыщызэIуахауэ щытащ япэ гъэмахуэ Олимп джэгухэр. Зэпеуэхэр щекIуэкIащ «Панатинаикос» алыдж стадионым. Абы япэ олимп чемпион щыхъуауэ щытар США-м щыщ, атлетикэ псынщIэ спорт лIэужьыгъуэм щиIа зэфIэкIхэм- кIэ цIэрыIуэ Коннолли Джеймс Бренданщ.
1899 гъэм Москва и уэрамхэм къыдыхьащ электрокъарукIэ лажьэ япэ трамвайр.
1930 гъэм Вагъуэ Плъыжь орденыр къащтащ. Хэку зауэшхуэм и зэманым цIыху нэхъыбэ дыдэм хуагъэфэща къэрал дамыгъэхэм ящыщщ ар.
1941 гъэм нэмыцэ кхъухьлъатэхэм Югославием и щыхьэр Белград лагъымхэр дадзэн, къалэр зэхэкъутэн щIадзащ.
Урысей жылагъуэ лэжьакIуэ, тхакIуэ-публицист Герцен Александр къызэралъхурэ илъэс 206-рэ ирокъу.
Урыс дохутыр цIэрыIуэ, хирург Iэзэ дыдэу къалъытэу щыта, профессор Склифосовский Николай къызэралъхурэ илъэси 182-рэ ирокъу.
Тхыдэ щIэныгъэхэм я доктор, профессор, Акмеологие щIэныгъэхэм я академиеу Санкт-Петербург щыIэм и действительнэ член Бэчыжь Мухътар и ныбжьыр илъэс 89-рэ ирокъу.
Совет актёр, кинорежиссёр, РСФСР-м и цIыхубэ артист Любшин Станислав и ныбжьыр илъэс 85-рэ ирокъу.
Дирижёр, композитор, УФ-ми Къалмыкъ Республикэми я цIыхубэ артист, КъБР-м и Къэрал саугъэтым и лауреат Темыркъан Борис и ныбжьыр илъэс 81-рэ ирокъу.
Филологие щIэныгъэхэм я доктор, ЩIДАА-м и академик, Адыгэ къэрал университетым и профессор Бырсыр Батырбий и ныбжьыр илъэс 79-рэ ирокъу.
КъШР-м и цIыхубэ усакIуэ АбытIэ Хъызыр и ныбжьыр илъэс 77-рэ ирокъу.
Психологие щIэныгъэхэм я доктор, профессор Къэбардэ Мухьэмэд и ныбжьыр илъэс 70 ирокъу.
Физико-математикэ щIэныгъэхэм я доктор, КъБКъУ-м и профессор ХъуэкIуэн Мурат и ныбжьыр илъэс 60 ирокъу.
Адыгей тхакIуэ Гъыш Рахьмэт къыщалъхуа махуэщ.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 13 — 14, жэщым градуси 5 — 6 щыхъунущ.
